BILAG

»VINOS DE MADRID«

PDO-ES-A1525-AM02

Ansøgningsdato: 25.2.2016

ANSØGNING OM ÆNDRING AF EN PRODUKTSPECIFIKATION

1. Regler, der finder anvendelse for ændringen

Artikel 105 i forordning (EU) nr. 1308/2013 — væsentlig ændring

2. Beskrivelse og begrundelse for ændringen

2.1. Ændring med henblik på at udvide det beskyttede geografiske område, tilføjelse af et nyt underområde med navnet »El Molar«

Ændringen beskrives som følger og foretages af følgende grunde:

De tilgængelige undersøgelser og dokumenter har vist, at den administrative grænse for det eksisterende geografiske område, som den aktuelle oprindelsesbetegnelse »Vinos de Madrid« er knyttet til, ikke er fuldt ud dækkende, idet den ikke omfatter en anden region, hvor der rent faktisk bliver fremstillet vin, hvor man fortsat følger den traditionelle praksis for vinfremstilling i forbindelse med to vinkategorier, som er omfattet af denne oprindelsesbetegnelse (vin og mousserende kvalitetsvin). Det er grunden til, at vinavlere, vinfremstillere og myndigheder i de 11 kommuner, som udgør det område, der går under betegnelsen »El Molar-underområdet«, har vist interesse for at anvende oprindelsesbetegnelsen »Vinos de Madrid«.

I produktspecifikationens afdeling 4 skal der foretages en ændring i det geografiske område, hvor den vin, der er omfattet af oprindelsesbetegnelsen »Vinos de Madrid«, fremstilles. Der tilføjes et fjerde underområde med navnet »El Molar« til de tre eksisterende underområder (Arganda, Navalcarnero og San Martín de Valdeiglesias).

Det nye underområde »El Molar« består af 11 kommuner: Colmenar Viejo, El Molar, El Vellón, Patones de Arriba, Pedrezuela, San Agustín de Guadalix, Talamanca del Jarama, Torrelaguna, Torremocha del Jarama, Valdetorres de Jarama og Venturada med samme naturlige og menneskelige faktorer som det afgrænsede område, hvor oprindelsesbetegnelsen »Vinos de Madrid« i øjeblikket produceres, og samme tilknytning mellem produkt og geografisk område.

Det betyder, at det beskyttede geografiske område nu kommer til at bestå af 70 kommuner i stedet for de eksisterende 59, der udgør de andre tre underområder.

Derudover skal der foretages en ændring i enhedsdokumentets punkt 6 for at bringe ordlyden i overensstemmelse med produktspecifikationens afdeling 4.

2.2. Beskrivelse af vinene

Produktspecifikationens stk. 2, litra a), om analytiske kendetegn ændres, således at det faktiske minimumsalkoholindhold, der kræves for at sikre homogeniteten i dette nye geografiske underområde »El Molar«, fastsættes til 11 % for hvidvin, 11,5 % for rosévin og 12 % for rødvin. Det bemærkes, at disse værdier svarer til værdierne for to af de nuværende underområder (Navalcarnero og San Martin de Valdeiglesias). Der gælder ingen specifikke værdier for resten af analyseparametrene inden for dette nye underområde. De gældende værdier er værdierne for den beskyttede oprindelsesbetegnelse »Vinos de Madrid«.

Dette berører ikke enhedsdokumentet.

2.3. Druesort eller -sorter

Produktspecifikationens punkt 6 ændres for at præcisere de primære vinstoksorter i det nye underområde »El Molar«: Malvar for hvidvin og Red Grenache for rødvin.

Under alle omstændigheder videreføres de vinstoksorter, der er godkendt i dag, både for det nye underområde og de eksisterende tre underområder: for hvidvin: Malvar, Albillo Real, Airén, Viura, Torrontés, Parellada, Moscatel de grano menudo (Muscat med små druer) og Sauvignon Blanc, for rødvin: Tinto Fino (Tempranillo eller Cencibel), Red Grenache, Merlot, Cabernet Sauvignon, Syrah, Petit Verdot, Graciano og Grenache Tintorera.

Dette berører ikke enhedsdokumentet.

2.4. Tilknytning til det geografiske område

Der blev allerede fremstillet vin i underområdet »El Molar« i den tidlige middelalder. De ældste af regionens »vinkældre« er af arabisk oprindelse og stammer fra det niende og tiende århundrede. De første nedskrevne vidnesbyrd om, at der har eksisteret vinmarker i San Agustín de Guadalix og de andre kommuner, går tilbage til hhv. det 13. og 14. århundrede. Vinfremstillingen har varet ved siden da og omfatter i dag fire produktionsindustrier, 600 vinmarksparceller og over 300 aktive vinavlere. Det nye underområde »El Molar« indgår således i og deler den samme historiske baggrund som den nuværende oprindelsesbetegnelse »Vinos de Madrid«.

Det kan endvidere bekræftes, at det nye underområde »El Molar« deler samme ensartethed og homogenitet i forhold til områdets jord- og vejrforhold, druesorter, dyrkningsmæssige og ønologiske fremgangsmåder samt jordegenskaber som det nuværende geografiske område med den beskyttede oprindelsesbetegnelse »Vinos de Madrid«.

Druesorterne Red Grenache og Malvar er de mest almindelige i underområdet »El Molar«. Sorterne er blevet dyrket i området siden oldtiden og findes også i de andre nuværende underområder, hvor der også findes andre almindelige vinstoksorter, som betyder, at de vine, der fremstilles i disse områder, i umindelige tider har haft et fremragende omdømme.

Afdeling 7a) om de nærmere oplysninger om det geografiske område — naturbestemte faktorer i produktspecifikationen udvides til også at anføre det nye underområde »El Molar«.

— Underområdet »El Molar« er beliggende mellem bjergkæden Sistema Central og floden Jarama.

— Beskrivelse af jorden i underområdet »El Molar«: Jorden i underområdet »El Molar« er opstået med udgangspunkt i geologiske materialer såsom granit, kvarts, skifer, gråsten, gnejs, sandsten, mergel, kalkstensmergel, kalksten og arkose. Vinstokkene er i dette underområde placeret på åbent land og i Jarama-flodens engområder, og jorden er en blanding af de jordtyper, der findes i de tre eksisterende underområder, dvs. forholdsvis flade forhøjninger i området mellem floderne (dette gælder for alle fire underområder). pH-værdierne spænder vidt — fra meget surt til meget basisk.

— Under højde- og nedbørsforhold: Kommunerne El Vellón og Colmenar Viejo tilføjes under de højtliggende områder knyttet til bjergene. San Martín og El Molar anføres som de underområder, hvor der falder mest regn.

I produktspecifikationens afdeling 7b), der beskriver de menneskelige faktorer, erstattes »Malvar med oprindelse i Arganda og Navalcarnero« af »… Malvar med oprindelse i Arganda, Navalcarnero og El Molar«. På samme måde udvides relevansen i den del, der forklarer Grenache-sortens (»dronning«) relevans i Navalcarnero og San Martín, til »Navalcarnero, El Molar og San Martín«.

Som følge af ændringen i det geografiske område korrigeres de anførte tal, således at de tidligere henvisninger til »tre underområder« ændres til »fire underområder«.

Ordlyden i produktspecifikationens afdeling 7c) om årsagssammenhængen er blevet ændret, således at det fremgår mere tydeligt, hvilke kendetegn der helt grundlæggende eller udelukkende skyldes de geografiske omgivelser for den enkelte vinproduktkategori, der er omfattet af oprindelsesbetegnelsen »Vinos de Madrid«: vin og mousserende vin, der gælder for de fire underområder:

»De fysiske kendetegn ved de geografiske omgivelser sammenholdt med vejrforholdene (plateau af en bestemt højde og floder, fastlandsklima, lille nedbørsmængde, grov jord med et gennemsnitligt udbytte på omkring 3 000 kg pr. hektar) giver tørre og fyldige hvidvine med en bitter eftersmag med noter af modne hvide frugter og en middel til lav surhed samt rosé- og rødvine med et højt alkoholindhold og en intens farve, med toner af modne eller overmodne røde eller sorte frugter. Områdets særlige karakteristika (karakteristiske jord- og vejrforhold) og kulturelle og menneskelige faktorer (størrelse, beplantningstæthed, druesorter, kulturelle fremgangsmåder, samlet minimumssyreindhold på 5 g/l) kommer også til udtryk i de mousserende vine (hvid og rosé) i form af helt specifikke kendetegn, hvad angår deres udseende, aroma — med toner af deres bærme — og smag. Da de mousserende vine fremstilles efter den traditionelle metode, er de bløde og cremede med en blanding af de aromaer og smagsnuancer, der optræder i de vine, der fremstilles i dette geografiske område. De gennemgår anden gæringsproces, mens de tappes, som betyder, at overtrykket og vinbærmenes lagring giver dem fine og vedvarende bobler, en frugtagtig, mikrobiologisk aroma og en frisk og pikant smag. Disse naturlige kendetegn ved de geografiske omgivelser, der gennem flere århundreder er blevet kombineret med vinavlernes omhyggelige arbejde og den balance, der udspringer af udplantningen af de rette druesorter under rette jordforhold, giver kvalitetsvine med en unik identitet.«

Enhedsdokumentets punkt 8 om tilknytningen til det geografiske område ændres for at give et resumé af den nye tekst i produktspecifikationen.

2.5. Mulighed for øget udbytte

Beskrivelse og begrundelse:

Om foråret udarbejdes der en frugtbarhedsrapport (blomstertælling), og inden høsten udstedes der en begrundet teknisk rapport (til vurdering af en række aspekter såsom nedbør om vinteren eller et frostfrit forår) til dokumentation for, at disse anderledes forhold ingen negative konsekvenser har for det beskyttede produkts kvalitet. Under alle omstændigheder må den maksimale forhøjelse, der kan godkendes, ikke overstige 25 % af de angivne grænser.

Ændring til punkt 8 i produktspecifikationen om de supplerende krav og afdeling 2.5.1 i enhedsdokumentet for at tilføje mulighed for et øget udbytte.

ENHEDSDOKUMENT

1. Registreret betegnelse

Vinos de Madrid

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

5. Mousserende kvalitetsvin

4. Beskrivelse af vinen/vinene

Vin — Hvidvine

Udseende: lys strågul farve, nogle gange med kraftige grønne til grå nuancer i unge vine, der ændres til gyldengul eller gylden farve i »Crianza«- eller »Reserva«-vinene. Hvidvine, der gæres eller lagres på egetræsfade, har strågule nuancer, der i takt med lagringen ændres til gyldne nuancer.

Aroma: frisk og overvejende frugtagtig med aromaer af frugter med frø eller sten, tropiske aromaer og brændt sukker. Vine, der lagres og/eller gæres eller lagres på egetræsfade, har krydrede, balsamico- og/eller træaromaer, der svarer til deres alder. »Sobremadres« kan have en gæragtig aroma.

Smag: frisk smag, let syrlig og sød for de halvsøde og søde vine. Fyldig og med bitter eftersmag. Let og af gennemsnitlig varighed.

Faktisk minimumsindhold: 10 % vol. i underområdet Arganda.

Maksimalt indhold af svovldioxid: 250 ved > 5 g/l sukker.

Volatilitetsgrænse: 16,7 meq/l for over ét år gamle vine.

Samlet minimumssyreindhold for »Sobremadres«: 5 g/l.

Generelle analytiske kendetegn Maksimalt samlet alkoholindhold (i % vol.) Faktisk minimumsalkoholindhold (i % vol.) 11 Samlet minimumssyreindhold 4,5 g/l udtrykt i vinsyre Højeste indhold af flygtige syrer (i milliækvivalenter pr. liter) 13,3 Maksimalt samlet indhold af svovldioxid (i milligram pr. liter) 180

De uangivne værdier holder sig under alle omstændigheder inden for de lovmæssige grænser i henhold til den relevante EU-lovgivning.

Vin — Rosévine

Udseende: pink med toner af jordbær, hindbær eller laks, orange farver kan forekomme i over to år gamle rosévine eller lagrede rosévine.

Aroma: frisk og frugtagtig med aromaer af røde frugter og/eller naturligt blomsteragtige og/eller vegetabilske aromaer. I over to år gamle vine kan dette være kombineret med krydderaromaer, der svarer til deres alder.

Smag: frisk smag, let syrlig og sød for de halvsøde og søde vine. Fyldig med lette tanniner og en gennemsnitlig varighed.

Faktisk minimumsindhold: 11 % vol. i underområdet Arganda.

Maksimalt indhold af svovldioxid: 250 ved > 5 g/l reducerende sukker.

Maksimal volatilitet: 16,7 meq/l for over ét år gamle vine.

Generelle analytiske karakteristika Maksimalt samlet alkoholindhold (i % vol.) Faktisk minimumsalkoholindhold (i % vol.) 11,5 Samlet minimumssyreindhold 4,5 g/l udtrykt i vinsyre Højeste indhold af flygtige syrer (i milliækvivalenter pr. liter) 13,3 Maksimalt samlet indhold af svovldioxid (i milligram pr. liter) 180

De værdier, der ikke er oplyst, holder sig under alle omstændigheder inden for de lovmæssige grænser i henhold til den relevante EU-lovgivning.

Vin — Rødvine

Udseende: røde, violette til kirsebærrøde toner i unge vine, changerende fra rubin- til teglrød i takt med lagringen.

Aroma: frisk, frugtagtig og/eller vegetabilsk i unge vine, eventuelt med træaromaer, og i vine fremstillet og lagret på egetræsfade. Lagrede vine kan have aromaer af tørrede frugter, krydderier, aromatiske urter og ristede og/eller mineralske aromaer. »Sobremadres« kan have en gæragtig aroma.

Smag: lette tanniner, varm og langvarig. Frugtagtig i unge vine med et strejf af egetræsfade for vine, der gæres og/eller lagres heri.

»Sobremadres« er forholdsvis fyldig.

Faktisk minimumsindhold: 11,5 % vol. i underområdet Arganda.

Maksimalt indhold af svovldioxid: 200 ved > 5 g/l reducerende sukker.

Volatilitetsgrænse: 16,7 meq/l for over ét år gamle vine.

Samlet minimumssyreindhold for »Sobremadres«: 5 g/l.

Generelle analytiske karakteristika Maksimalt samlet alkoholindhold (i % vol.) Faktisk minimumsalkoholindhold (i % vol.) 12 Samlet minimumssyreindhold 4,5 g/l udtrykt i vinsyre Højeste indhold af flygtige syrer (i milliækvivalenter pr. liter) 13,3 Maksimalt samlet indhold af svovldioxid (i milligram pr. liter) 150

De værdier, der ikke er oplyst, holder sig under alle omstændigheder inden for de lovmæssige grænser i henhold til den relevante EU-lovgivning.

Mousserende kvalitetsvin

Udseende: fra lys strågul til let gylden, alt efter alder. Delikat og rig på bobler, der frigives over tid. Jordbær- eller laksefarvet for mousserende rosévine.

Aroma: frugtagtige og mikrobiologiske aromaer.

Smag: frisk og pikant med en vis fyldighed for rosévine, sød for vine med et sukkerindhold over 10 g.

Generelle analytiske karakteristika Totalt alkoholindhold (i % vol.) Faktisk minimumsalkoholindhold (i % vol.) Samlet minimumssyreindhold 5 g/l udtrykt i vinsyre Højeste indhold af flygtige syrer (i milliækvivalenter pr. liter) 10 Maksimalt samlet indhold af svovldioxid (i milligram pr. liter)

De værdier, der ikke er oplyst, holder sig under alle omstændigheder inden for de lovmæssige grænser i henhold til den relevante EU-lovgivning.

5. Vinfremstillingsmetoder

a) Væsentlige ønologiske fremgangsmåder

Kultiveringspraksis

Dyrkningsmetoder for alle vine:

Beplantningstæthed: mellem 900 og 4 000 stokke pr. hektar.

Vækst og beskæring: gobelet- eller espalierbeskæringssystemer med højst 16 udbytterige knopper pr. stok eller 36 000 pr. hektar.

Kontrolorganet kan ændre det maksimale udbytte pr. hektar i visse sæsoner, enten efter eget skøn eller efter anmodning fra de interesserede vinavlere. I den henseende skal de kompetente myndigheder på området udstede en rapport, der samler de relevante tekniske rapporter til dokumentation for, at ændringen ingen negative konsekvenser har for det beskyttede produkts kvalitet. Under alle omstændigheder må denne ændring ikke overstige 25 % af den fastsatte grænse.

Særlig ønologisk fremgangsmåde

Det maksimale udbytte er fastsat til 74 liter druemost pr. 100 kg høstede druer.

De druer, der egner sig til vinproduktion med oprindelsesbetegnelsen, skal have et sukkerindhold på 170 pr. liter druemost eller derover.

Hvid- og rødvine, der som følge af deres særlige produktionsmetode indeholder kulsyregas af endogen oprindelse grundet mostens gæring på »madres« (knuste, afstilkede druer), må mærkes med »Sobremadres«.

Mousserende vin skal fremstilles på basis af hvid- og rosévin.

Der må kun indgå godkendte druesorter i fremstillingen. Fremstillingen skal foregå efter den traditionelle metode.

Begrænsninger i forhold til vinfremstillingen

I forbindelse med ekstraktionen af mosten fra friske druer, der forarbejdes for første gang, eller hvis vinen fremstilles af de gærede presserester i rødvinsfremstillingen, i processerne til frembringelse af produkter, der egner sig til oprindelsesbetegnelsen »Vinos de Madrid«, må der udelukkende anvendes mekaniske systemer, når disse ikke beskadiger klasernes faste dele. Det er forbudt at benytte højhastighedsdrueknasere.

Fremgangsmåder, som indebærer forudgående opvarmning af druerne eller opvarmning af mosten eller vinene sammen med presserester af druer for at accelerere ekstraktionen af farvestofferne, er forbudt.

b) Maksimumsudbytter

Sorterne Malvar, Airén, Viura, Parellada og Torrontés

8 000 kg høstede druer pr. hektar

Sorterne Malvar, Airén, Viura, Parellada og Torrontés

56 hl/ha

Andre sorter

7 000 kg druer pr. hektar

Andre sorter

49 hl/ha

6. Præcis afgrænsning af det geografiske område

Produktionsområdet for vine med oprindelsesbetegnelsen »Vinos de Madrid« udgøres af arealer i følgende kommuner i Madrid, der omfatter underområderne Arganda, Navalcarnero, San Martin de Valdeiglesias og El Molar:

— Underområdet Arganda Ambite, Aranjuez, Arganda del Rey, Belmonte de Tajo, Brea del Tajo, Campo Real, Carabaña, Colmenar de Oreja, Chinchón, landejendommen »El Encín« (Alcalá de Henares), Estremera, Fuentidueña de Tajo, Getafe, Loeches, Mejorada del Campo, Morata de Tajuña, Nuevo Baztán, Olmeda de las Fuentes, Orusco, Perales de Tajuña, Pezuela de las Torres, Pozuelo del Rey, Tielmes, Titulcia, Torres de la Alameda, Valdaracete, Valdelaguna, Valdilecha, Villaconejos, Villamanrique de Tajo, Villar del Olmo og Villarejo de Salvanés.

— Underområdet Navalcarnero El Alamo, Aldea del Fresno, Arroyomolinos, Batres, Brunete, Fuenlabrada, Griñón, Humanes de Madrid, Moraleja de Enmedio, Móstoles, Navalcarnero, Parla, Serranillos del Valle, Sevilla la Nueva, Valdemorillo, Villamanta, Villamantilla, Villanueva de la Cañada og Villaviciosa de Odón.

— Underområdet San Martin de Valdeiglesias Cadalso de los Vidrios, Cenicientos, Colmenar del Arroyo, Chapinería, Navas del Rey, Pelayos de la Presa, Rozas de Puerto Real, San Martín de Valdeiglesias og Villa del Prado.

— Underområdet El Molar Colmenar Viejo, El Molar, El Vellón, Patones de Arriba, Pedrezuela, San Agustín de Guadalix, Talamanca del Jarama, Torrelaguna, Torremocha del Jarama, Valdetrorres del Jarama og Venturada.

7. Primære druesorter

RED GRENACHE — LLADONER

ALBILLO REAL

MALVAR

TEMPRANILLO — CENCIBEL TEMPRANILLO — TINTO FINO

8. Tilknytning til det geografiske område

Vin og mousserende kvalitetsvin

Området med den beskyttede oprindelsesbetegnelse »Vinos de Madrid« afgrænses i nord og vest af den spanske bjergkæde Sistema Central, en lodret akse, der adskiller Madrid fra Castile og Leon. I øst afgrænses området af Alcarria, et plateau af en vis højde, med en lav eller ikke-eksisterende frugtbarhed og barske vejrforhold, der skaber en naturlig grænse til plateauet Castile-La Mancha. Floden Tajo markerer en naturlig grænse i syd. Seks vandveje løber gennem området. Disse vandveje drager akklimatiseringsgrænsen for vinene: underområdet San Martín de Valdeiglesias mellem bjergkæden Sistema Central og floden Alberche, underområdet Navalcarnero mellem floden Alberche og floden Guadarrama, underområdet El Molar mellem bjergkæden Sistema Central og floden Jarama og underområdet Arganda mellem floden Guadarrama og Tajo.

I underområdet Arganda har jorden primært et højt kalkindhold med områder af gipsholdig mergel (basisk pH-værdi). I underområdet Navalcarnero er jorden kiselholdig på sletteland med en basisk pH-værdi. Jorden i underområdet San Martin de Valdeiglesias er overvejende granitholdig i sin oprindelse, på skrænter og bakker, med en basisk pH-værdi. Jorden i underområdet El Molar er blevet skabt på basis af vidt forskellige geologiske materialer, og her finder man en kombination af de jordtyper, der findes i de andre tre underområder.

Vinstokkene gror i en højde på mellem 480 og 1 000 meter. Området har et kontinentalt Middelhavsklima med en gennemsnitlig årlig nedbør på 658 mm og temperaturer fra 40 til –17 °C. Antallet af solskinstimer varierer fra 2 300 til 2 800 timer.

Disse jord- og vejrforhold har påvirket de menneskelige faktorer, hvad angår den særlige håndtering af vinstokkene, idet de traditionelt er blevet dyrket i gobeletsystemer uden vanding og med en lav beplantningstæthed og et begrænset antal plantebeskyttelsesbehandlinger. Derudover har de naturlige faktorer haft afgørende betydning for de druesorter, der er blevet plantet: den oprindelige sort Malvar i Arganda, Navalcarnero og El Molar og den traditionelle sort Albillo Real i San Martín de Valdeiglesias. Hvad sorterne til rødvinene angår, er Tinto Fino den primære sort i Arganda og Red Grenache i Navalcarnero, San Martín de Valdeiglesias og El Molar, da de traditionelt set er blevet dyrket netop her siden oldtiden, og fordi de har en afgørende betydning for de fremstillede vines aroma og smag.

Hvad de lokale sorter angår, er Malvar den oprindelige sort i Arganda, Navalcarnero og El Molar, mens Albillo Real er den traditionelle sort i San Martín de Valdeiglesias. Hvad sorterne til rødvinene angår, er Tinto Fino lokal sort i Arganda, mens Red Grenache er lokal sort i Navalcarnero, San Martín de Valdeiglesias og El Molar.

I forhold til den traditionelle vinfremstilling er højdepunktet »sobremadre«-vinene, som tappes uden omstikning, efter mosten er kommet i kontakt med det, der går under navnet »madres« (knuste og afstilkede druer).

Vinene fremstillet af sorterne Albillo Real og Malvar har en kompleks aroma med fremherskende noter af hvid frugt, æble og pære. Deres smag har toner af moden frugt. Rød- og rosévinene fremstillet af Grenache og Tempranillo har aromaer af røde frugter og en smag af moden frugt.

Alle disse faktorer for vejr- og jordforhold, særegenheder og menneskelige faktorer kombineres, således at de fremstillede vine med denne oprindelsesbetegnelse opnår en række unikke kendetegn: almindeligvis lavt udbytte (en gennemsnitlig produktion pr. hektar på omkring 3 000 kg druer), vine med et højt gennemsnitligt alkoholindhold (14 ° for rødvinene og 12,5 ° for hvidvinene), med en middel-lav surhedsgrad, men en intens farve for rødvinene, aromaer af modne eller meget modne frugter, i mange tilfælde syltetøjslignende, for hvidvinene almindeligvis med et strejf af pære og æble og for rosé- og rødvinene med noter af røde og sorte frugter. En mineralsk smag med et aromatisk strejf af kratbevoksning og en frugtagtig modenhed, hvad smag og aroma angår.

De mousserende kvalitetsvine fremstilles på basis af hvid- og rødvine, udelukkende af sorterne Malvar, Albillo Real, Torrontés, Viura, Parellada, Red Grenache og Tinto Fino. De deler områdets særlige karakteristika (karakteristiske jord- og vejrforhold) og kulturelle og menneskelige faktorer (størrelse, beplantningstæthed, sorter, kulturelle fremgangsmåder, samlet minimumssyreindhold på 5 g/l), som giver dem deres helt specifikke kendetegn, hvad angår deres udseende, aroma — med toner af deres bærme — og smag (blød og cremet). Disse naturligt mousserende vine fremstilles efter den traditionelle metode, herunder et modningsstadie i flasken og en anden gæring, hvilket giver dem fine, vedvarende bobler, en frugtagtig, mikrobiologisk aroma og en frisk, pikant smag.

9. Vigtige yderligere betingelser

Retlig ramme:

Den nationale lovgivning

Type yderligere betingelse:

Supplerende bestemmelser om mærkning

Beskrivelse af betingelsen:

Vin til konsum skal mærkes med et kvalitetsstempel og etiketter eller nummererede kontroletiketter udstedt af kontrolorganet. Vinbedriften skal selv anbringe disse i henhold til organets fastlagte standarder. Herved skal det sikres, at stemplerne/etiketterne ikke kan genbruges.

Retlig ramme:

Den nationale lovgivning

Type yderligere betingelse:

Emballering i det afgrænsede geografiske område

Beskrivelse af betingelsen:

Vine, der er omfattet af oprindelsesbetegnelsen »Vinos de Madrid«, skal emballeres og forsendes af tappevirksomheder, der er registreret og godkendt af kontrolorganet og baseret i det område, de fremstilles i. Dette skal bevare produktets særlige fysisk-kemiske og/eller organoleptiske kendetegn og således beskytte oprindelsesbetegnelsens kvalitet og omdømme på baggrund af ekspertisen og den traditionelle knowhow (gennem kendskab til de særlige kendetegn, der er et resultat af mange års fremstilling) hos bedrifterne i det beskyttede område.

Formålet er at sikre vinenes oprindelige og særlige kvalitet og forhindre, at vinene udsættes for upassende miljøbetingelser, som muligvis har en indvirkning på vinenes sensoriske kendetegn (redoxfænomener, temperaturudsving osv.) og således ændrer de aspekter, der er definerende for denne beskyttede oprindelsesbetegnelse.

Alle de beskyttede vine, der markedsføres til konsum, skal tappes, inden de må forsendes. Vinene beskyttet af oprindelsesbetegnelsen må udelukkende bringes i omsætning og forsendes af vinbedrifter i flasker, som svarer til deres kvalitet eller omdømme. Tapningen af vinene er helt afgørende for at kunne sikre de kendetegn, der opnås gennem fremstillingsprocessen og i givet fald lagringsprocessen. Derfor skal tapningen foretages af ejerne af vinbedrifterne på deres egne tapningsfaciliteter, der befinder sig inden for det beskyttede afmærkede område.

Link til varespecifikationen

http://www.madrid.org/cs/Satellite?blobcol=urldata&blobheader=application%2Fpdf&blobheadername1=Content-Disposition&blobheadervalue1=filename%3DPliego+de+condiciones+DO+vinos+de+Madrid.+Modificacion+subzona+El+Molar.+v180215.pdf&blobkey=id&blobtable=MungoBlobs&blobwhere=1352947741300&ssbinary=true